annatto
Annatto er en ekstrakt af frøene fra det tropiske træ Bixa orellana, der tidligere på dansk blev kaldt smørfarvetræet. Træet er oprindeligt hjemmehørende i Syd- og Mellemamerika, men dyrkes nu i mange lande.
Annatto er godkendt som farvestof til fedtholdige levnedsmidler som margarine, ost og mayonnaise. Det må ikke anvendes i læskedrikke. Annatto er et naturligt farvestof, der i nogle lande kan anvendes i fødevarer uden deklaration, mens det i EU har E-nummeret E 160b. Det farvegivende stof er det gule, fedtopløselige carotenoid bixin, der ved ekstraktion med vandig base delvis omdannes til norbixin, som også er gult. Disse to carotenoider har i modsætning til fx betacaroten (E 160a) ingen virkning som provitamin A.
Det danske firma Chr. Hansen havde tidligere en stor produktion og eksport af annatto, men frasolgte i 2020 farvedivisionen Chr. Hansen Natural Color.